รัฐบาลไทย-ข่าวทำเนียบรัฐบาล-รอง นรม.พล.อ.ประวิตรฯ สั่งกองอำนวยการน้ำฯ เร่งมาตรการแก้แล้งเชิงรุก ครอบคลุมน้ำอุปโภค-บริโภค และเกษตร
วันศุกร์ที่ 14 กุมภาพันธ์ 2563
รอง นรม.พล.อ.ประวิตรฯ สั่งกองอํานวยการน้ําฯ เร่งมาตรการแก้แล้งเชิงรุก ครอบคลุมน้ําอุปโภค-บริโภค และเกษตร
พลเอก ประวิตร วงษ์สุวรรณ รองนายกรัฐมนตรี เป็นประธานการประชุมกองอํานวยการน้ําแห่งชาติ ครั้งที่ 1/2563 สั่งการกองอํานวยการน้ําฯ เร่งมาตรการแก้แล้งเชิงรุก ครอบคลุมน้ําอุปโภค-บริโภค และเกษตร
วันนี้ (14 ก.พ.63) เวลา 10.00 น. ณ ห้องประชุมกองอํานวยการน้ําแห่งชาติ สํานักงานทรัพยากรน้ําแห่งชาติ พลเอก ประวิตร วงษ์สุวรรณ รองนายกรัฐมนตรี ในฐานะผู้อํานวยการกองอํานวยการน้ําแห่งชาติ เป็นประธานการประชุมกองอํานวยการน้ําแห่งชาติ ครั้งที่ 1/2563 โดยมีผู้แทนหน่วยงานสังกัดกระทรวงมหาดไทย กระทรวงเกษตรและสหกรณ์ กระทรวงกลาโหม กระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้องเข้าร่วมประชุม เพื่อติดตามสถานการณ์น้ําแล้งและผลการดําเนินงานแก้ไขปัญหาน้ําแล้งของหน่วยงานภายใต้กองอํานวยการน้ําแห่งชาติ
พลเอก ประวิตรฯ กล่าวว่า การเดินทางมาเป็นประธานการประชุมกองอํานวยการน้ําแห่งชาติ ครั้งที่ 1/2563 วันนี้ เพื่อป้องกันและแก้ไขปัญหาการขาดแคลนน้ําในทุกพื้นที่ของประเทศให้ครอบคลุมทุกด้าน ทั้งในด้านการอุปโภคบริโภค ด้านการเกษตร ด้านอุตสาหกรรม ก่อนส่งผลกระทบต่อความเป็นอยู่ของประชาชน รวมถึงเร่งรัดการดําเนินงานตามงบประมาณที่แต่ละหน่วยงานได้รับการจัดสรร ให้ช่วยเหลือผู้ประสบปัญหาภัยแล้งได้ทันท่วงที พร้อมเน้นย้ําให้ทุกหน่วยงาน ดําเนินการตามนโยบายนายกรัฐมนตรี บูรณาการทํางานร่วมกับองค์กรปกครองส่วนท้องถิ่นและภาคเอกชน เร่งดําเนินการในเชิงรุกเพื่อป้องกันบรรเทาความเดือดร้อน และควบคุมสถานการณ์น้ําแล้ง ไม่ให้ทวีความรุนแรงมากยิ่งขึ้น และเป็นไปในทิศทางเดียวกัน
สําหรับการประชุมในวันนี้ มีการประชุมผ่านระบบวิดีโอคอนเฟอเรนซ์ ติดตามการแก้ไขปัญหาภัยแล้งและความก้าวหน้าการดําเนินงานโครงการปฏิบัติการแก้ไขปัญหาการขาดแคลนน้ําในช่วงฤดูแล้ง ปี 2562/63 (งบกลาง) ระดับพื้นที่ กับ ผู้ว่าราชการจังหวัดนครราชสีมา แม่ทัพภาคที่ 2 ผู้ว่าราชการจังหวัดพิษณุโลก แม่ทัพภาคที่ 3 และความก้าวหน้าการบริหารจัดการน้ําภาคตะวันออก กับ ผู้อํานวยการสํานักชลประทานที่ 9 กรมชลประทาน โดยวันนี้ รองนายกรัฐมนตรีได้สั่งการในเรื่องสําคัญ 2 เรื่อง ได้แก่ 1. การเพิ่มการผันน้ําจากลุ่มน้ําแม่กลองมายังลุ่มน้ําเจ้าพระยา จากการติดตามการบริหารจัดการน้ําในลุ่มน้ําเจ้าพระยา เพื่อให้มีคุณภาพน้ําที่เหมาะสมสําหรับการอุปโภค บริโภคไปจนถึงปลายเดือนมิถุนายน 2563 โดยรองนายกรัฐมนตรีสั่งการให้กองอํานวยการน้ําแห่งชาติดําเนินการผันน้ําจากลุ่มน้ําแม่กลองมายังลุ่มน้ําเจ้าพระยาเพิ่มเติมจากแผนเดิมอีก 500 ล้านลูกบาศก์เมตร ไปจนถึงเดือนมิถุนายนนี้ จากเดิมที่มีการผันน้ําจากลุ่มน้ําแม่กลองแล้ว 500 ล้านลูกบาศก์เมตร เพื่อป้องกันปัญหาน้ําทะเลรุกตัวเข้ามายังแม่น้ําเจ้าพระยา โดยมอบหมายให้กรมชลประทาน การไฟฟ้าฝ่ายผลิตแห่งประเทศไทย และการประปานครหลวง ควบคุมการบริหารจัดการน้ําอย่างรอบคอบ รวมถึงป้องกันและเฝ้าระวังการสูญเสียน้ําระหว่างการผันน้ําจากลุ่มแม่กลองมายังลุ่มเจ้าพระยาอย่างใกล้ชิดด้วย 2. การบริหารจัดการน้ําภาคตะวันออกเพื่อไม่เกิดปัญหาขาดแคลนน้ํา จากการประเมินสถานการณ์ของกองอํานวยการน้ําแห่งชาติ พบว่า มีอ่างเก็บน้ําจํานวน 2 แห่ง ได้แก่ อ่างเก็บน้ําหนองปลาไหล จ.ระยอง และอ่างบางพระ จ.ชลบุรี ที่หากไม่มีมาตรการบริหารจัดการน้ําที่ชัดเจนอาจส่งให้ปริมาณน้ําไม่เพียงพอถึงสิ้นเดือนมิถุนายนได้
ที่ประชุมมีมติเห็นชอบใน 5 มาตรการหลักพร้อมมอบหมายหน่วยงานรับผิดชอบที่ชัดเจนในการป้องกันก่อนปัญหาขาดแคลนน้ําจะเกิดขึ้น คือ 1) มอบหมายการประปาส่วนภูมิภาค (กปภ.) บริษัทจัดการและพัฒนาทรัพยากรน้ําภาคตะวันออก จํากัด (มหาชน) หรือ อีสท์วอเตอร์ และนิคมอุตสาหกรรมปรับลดการใช้น้ํา 10% 2) ให้การไฟฟ้าฝ่ายผลิตแห่งประเทศไทย (กฟผ.) ปรับลดปริมาณการใช้น้ําผลิตกระแสไฟฟ้าพลังงานความร้อนร่วมลดลงในภาคตะวันออก 3) กรมชลประทานประสาน กปภ. และ อีสท์วอเตอร์ จัดหาแหล่งน้ําสํารองจากภาคเอกชน เพื่อให้สามารถใช้น้ําได้ถึงสิ้นสุดเดือนมิถุนายน 4) ให้กรมชลประทานพิจารณาผันแหล่งน้ําจากข้างเคียงมาเติมอ่างเก็บน้ําหนองปลาไหล และ 5) ให้ กปภ. เร่งรัดดําเนินการก่อสร้างตามแผนงานที่ได้รับจัดสรรงบกลางแก้ไขปัญหาภาวะขาดแคลนน้ําเพิ่มเติมให้แล้วเสร็จโดยเร็ว
ทั้งนี้ พลเอก ประวิตรฯ ย้ําว่า ในส่วนของการดําเนินงานโครงการปฏิบัติการแก้ไขปัญหาการขาดแคลนน้ําในช่วงฤดูแล้ง ปี 2562/63 (งบกลาง) จํานวน 2,041 โครงการ ได้เน้นย้ําหน่วยงานเมื่อได้รับการจัดสรรงบประมาณแล้วให้เร่งดําเนินการตามแผนปฏิบัติงานให้สําเร็จตามเป้าหมาย อาทิ การขุดเจาะบ่อบาดาล จัดหาแหล่งน้ําผิวดิน ซ่อมแซมระบบประปา เป็นต้น พร้อมทั้งรายงานความก้าวหน้า แผนการใช้จ่ายงบประมาณ รวมถึงประโยชน์ที่ประชาชนได้รับในทุกโครงการให้กองอํานวยการน้ําแห่งชาติรับทราบเป็นระยะ ๆ เพื่อเสนอเข้าสู่ที่ประชุมคณะรัฐมนตรีในลําดับต่อไปด้วย
ดร. สมเกียรติ ประจําวงษ์ เลขาธิการสํานักงานทรัพยากรน้ําแห่งชาติในฐานะรองผู้อํานวยการกองอํานวยการน้ําแห่งชาติ กล่าวเพิ่มเติมว่า ในส่วนของการจัดทําแผนงาน/โครงการเร่งด่วนเพื่อเก็บกักน้ําในฤดูฝนปี 2563 ที่ประชุมวันนี้ยังได้รับทราบความก้าวหน้าการจัดทําแผนงาน/โครงการเร่งด่วนตามที่ 10 หน่วยงานส่วนกลาง รวมถึงหน่วยงานส่วนท้องถิ่น 69 จังหวัด นําได้เสนอแผนงาน/โครงการเรียบร้อยแล้ว ขณะนี้อยู่ในระหว่าง สทนช. ดําเนินการวิเคราะห์ กลั่นกรอง ตรวจสอบโครงการ ก่อนเสนอคณะรัฐมนตรีเพื่อขออนุมัติในหลักการภายในเดือนกุมภาพันธ์นี้ ทั้งนี้ สทนช. ได้กําหนดจัดงานประชุมชี้แจงและมอบนโยบายการบริหารจัดการภัยแล้งแบบบูรณาการและเตรียมการเก็บน้ําในฤดูฝนปี 2563 ช่วงปลายเดือนกุมภาพันธ์นี้ โดยกราบเรียนเชิญพลเอก ประยุทธ์ จันทร์โอชา นายกรัฐมนตรี เป็นประธานมอบนโยบายเพื่อสร้างความรู้ความเข้าใจ แนวทางการดําเนินงานในการขับเคลื่อนการบริหารจัดการทรัพยากรน้ําให้เกิดเป็นรูปธรรมและเป็นไปในทิศทางเดียวกัน ในการแก้ไขปัญหาความเดือดร้อนของประชาชนในพื้นที่ที่ได้รับผลกระทบจากปัญหาภัยแล้ง และเตรียมความพร้อมรับสถานการณ์น้ําในฤดูฝน ปี 2563 ควบคู่กันด้วย
--------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากกองอํานวยการน้ําแห่งชาติ)